༄།འཛམ་བུ་གླིང་གི་མི་རྣམས་ཀྱིས་སྐད་རིགས་འདྲ་མིན་སྣ་ཚོགས་ཤིག་ལ་བརྟེན་ནས་བརྡ་འབྲེལ་བྱེད་ཀྱི་ཡོད་པ་དང་།ཡོངས་གྲགས་སུ་སྐད་རིགས་བདུན་སྟོང་ལྷག་ཡོད་ཅེས་སྨྲས་པ་ལྟར།སྐད་རིགས་རེ་རེས་དེའི་སྤྱོད་མཁན་སོ་སོ་ལ་མི་མཐུན་པའི་དགོས་འདུན་རེ་འཇོག་གི་ཡོད།དཔེར་ན།ངས་ཨན་ཁོ་པན་ཡཱ་ཞེས་པའི་ཟློས་གར་དེ་སྲང་ལམ་༤༢་པའི་གར་ཁང་ཞིག་ནས་ལྟ་མྱོང་ཞེས་བརྗོད་འདོད་ན།ཕཱ་ཕུ་ནེའུ་ཇེན་ཡཱ་་གླིང་ཕྲན་གྱི་མེ་ཨན་སྐད་དུ་འདས་ཟིན་པའི་བྱ་བ་འདི་ལ་ད་ལྟ་རང་བྱས་པ་ཡིན་ནམ།ཁ་སང་ངམ་ཡུན་རུང་སྔོན་དུ་བྱས་པ་ཡིན་པ་སོགས་སོ་སོ་རྟགས་ཀྱི་སྟེང་ནས་སྟོན་ཐུབ་པ་རེད།དེ་མིན་པར་ཨིན་ཏུ་ནེ་ཤི་ཡ་ཡི་སྐད་དུ།བྱ་བ་འདི་བྱེད་བཞིན་པ་ཡིན་ནམ་བྱས་ཟིན་པ་ཡིན་པའི་ཁྱད་པར་སྟོན་མི་ནུས་སོ།།རཱ་ཤི་ཡའི་སྐད་་དུ་བྱ་ཚིག་དེ་ལས་ངའི་མཚན་མ་གང་ཡིན་མཚོན་ཐུབ་པ་དང་།རྒྱ་ནག་སྤྱི་སྐད་དམ་མཱན་ཏྲིན་སྐད་དུ་ཨན་ཁོ་ལ་ཐ་སྙད་གཉིས་ཡོད་དེ།ཕ་ཚན་གྱི་ཉེ་བ་ཡིན་ན་ཨ་ཁུ་དང་མ་ཚན་གྱི་ཉེ་བ་ཡིན་ན་ཨ་ཞང་ཞེས་བཏགས་དགོས་སོ།།ཡང་ཕེ་རཱ་ཧཱ་་ཟེར་བའི་ཨཱ་མ་ཟོན་་ས་ཆའི་ཡུལ་སྐད་ཞིག་ཏུ།བཞི་བཅུ་ཞེ་གཉིས་ཞེས་བརྗོད་མི་ཐུབ་སྟེ།སྐད་རིགས་འདི་ལས་མང་ངམ་ཉུང་ཞེས་བརྗོད་པ་ལས་ཨང་གྲངས་ཏག་ཏག་གཅིག་མཚོན་པའི་ཐ་སྙད་མེད་པས་སོ།།།།